31998R0505
L 063/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 505/98 НА КОМИСИЯТА
от 3 март 1998 година
за изменение на Регламент (ЕИО) № 1274/91 относно въвеждане на подробни правила за прилагане на Регламент (ЕИО) № 1907/90 на Съвета относно определени стандарти за търговията с яйца
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1907/90 на Съвета от 26 юни 1990 г. относно определени стандарти за търговията с яйца (1), последно изменен с Регламент (ЕО) № 818/96 (2), и по-специално член 10, параграф 3 и член 20, параграф 1 от него,
като има предвид, че Регламент (ЕИО) № 1274/91 на Комисията (3), последно изменен с Регламент (ЕО) № 1511/96 (4), установява необходимите разпоредби за прилагане на стандартите за търговията в сектора на яйцата;
като има предвид, че честотата на събиране на яйцата може да бъде намалена по отношение на онези производители, които са в състояние да предоставят гаранции за поддържане на температурата, при която се съхраняват яйцата, под 14 °C; като има предвид, че тази дерогация следва да бъде ограничена до онези държави-членки, в които се наблюдава ниска средна температура и, в резултат на слабата гъстота на населението и производството, високи разходи по събиране и разпределение; като има предвид, че тези условия са изпълнени само за Финландия и Швеция; като има предвид, че тази мярка следва да бъде прилагана, считано от 1 януари 1998 г., с оглед да се предвиди плавен преход към прилагането на общите стандарти за яйца в Швеция, което е било отложено до тази дата в съответствие с член 149, параграф 1 от Акта за присъединяване с Регламент (ЕО) № 2059/96 на Комисията (5);
като има предвид, че с оглед да се осигури по-добро наблюдение на продажбите на яйца от кокошки, които не са отглеждани в клетки, е необходимо да се предвидят допълнителни подробни регистри на оборота на тези яйца на етап събиратели и търговци на едро;
като има предвид, че е уместно да се разреши на държавите-членки да възлагат надзора по правилното етикетиране на яйцата според използвания начин на отглеждане на органи, които са независими от производителите;
като има предвид, че мерките, предвидени в настоящия регламент, са в съответствие със становището на Управителния комитет по птичето месо и яйцата,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 1274/91 се изменя, както следва:
1.
В член 1, параграф 1 се добавя следната алинея:
„Във Финландия и Швеция обаче, доставката или събирането от производителите за центрове за опаковане или до промишлеността може да се извършва един път седмично само в онези случаи, когато температурата, при която се съхраняват яйцата, се поддържа изкуствено под 14 °C.“;
2.
Член 18 се изменя, както следва:
-
в параграф 2 към втора алинея се добавя следното изречение:
„Такива регистри се пазят поне шест месеца, след като стадото е билo заклано.“,
-
добавя се следният параграф 6а:
„6а. Събирателите и търговците на едро са длъжни да водят регистри на сделките по покупка и продажба и регистри на запасите от яйцата, посочени в параграф 1, букви а), б), в) и г).
За тези яйца събирателите следва да могат да покажат:
а)
датите на събиране и събраните количества;
б)
имената и адресите на производителите;
в)
датите на доставките и количествата, доставени до съответните опаковъчни пунктове.
За тези яйца търговците на едро (включително търговците, които не манипулират физически с яйцата) следва да могат да покажат:
а)
датите и количествата както на покупките, така и на продажбите
б)
имената и адресите на доставчиците/купувачите
Освен това търговците на едро, които физически манипулират с тези яйца, водят седмични регистри на действителните наличности.
Вместо да водят специални регистри за сделките по покупка и продажба, събирателите и търговците на едро могат да съхраняват фактури и разписки за доставките, маркирани както е посочено в параграф 1.“,
-
параграф 7а се заменя със следното:
„7а. Разпоредбите на параграфи 2-6а не се прилагат, когато се използва срокът, посочен в параграф 1, буква д).“
3.
Добавя се следният член 18б:
„Член 18б
Контролът върху обозначенията на използвания начин на отглеждане съгласно член 18, параграф 1, включително обозначенията, отнасящи се до специалните характеристики на съответния начин на отглеждане, може да бъде делегиран на органи, определени от държавите-членки, които осигуряват необходимата независимост по отношение на съответните производители и които отговарят на критериите, установени в действащата Европейска норма № En/45011.
Тези органи са одобрени и контролирани от компетентните органи на съответната държава-членка.“
Член 2
Настоящият регламент влиза в сила на 1 май 1998 г.
Въпреки това член 1, параграф 1 се прилага от 1 януари 1998 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 март 1998 година.